البغل (انجليزية: mule; فرنسية: mulet) هو حيوان هجين (انجليزية: hybrid) يكون أبوه حمار ذكر و أمه حصان أنثى (فرس). أما لو حصل التهجين بالعكس بين حمار أنثى (أتان) و حصان ذكر فالنتيجة تكون حيوان أصغر من البغل اسمه الهينى او النغل . الحيوان اللى بيقول عليه الاطفال الحصان السيسى (الپونى) دا مش هجين و هو نوع من انواع الأحصنه و مالوش علاقه بالحمير. كل البغال الذكور و أغلب البغلات الاناث تكون عقيمة ما بتقدرش تتزاوج ما بينها و دا لأن الحصان و الحمار هما نوعين مختلفين من الحيوانات و عندهم عدد مختلف من الكرموسومات (64 فى الحصان و 62 فى الحمارو البغل 63 كروموسوم). الناس بيستخدمو البغال فى الاعمال الشاقة زى التحميل و حرث الارض و السفر و نقل البضايع و السبب هو صبرها و تحملها للعيش فى ظروف صعبة مثل درجات الحرارة العالية جدا و المنخفضة جدا. اقدم دليل على البغال لقوها فى منطقة الاناضول و كان عمره حوالى 3000 سنه. البغل بيجمع فى الشكل و الصفات بين الحمار و الحصان و لونه غالبا بني او رمادى غامق و طوله ما بين 120-180 سم و وزنه ما بين 275 ل 700 كيلوجرام.